**NOTA INFORMATIVĂ**

*Cu privire la acceptarea primirii bunurilor imobile amplasate în municipiul Ungheni din proprietate de stat în proprietatea raionului Ungheni și declararea priorității dezvoltării unui centru sportiv regional de caiac-canoe în incinta bunurilor date*

|  |
| --- |
| **Denumirea autorului și, după caz, a participanților la elaborarea proiectului** |
| Proiectul Deciziei *cu privire la acceptarea primirii bunurilor imobile amplasate în municipiul Ungheni din proprietate de stat în proprietatea raionului Ungheni și declararea priorității dezvoltării unui centru sportiv regional de caiac-canoe în incinta bunurilor date*este elaborat de către Serviciul Relații Funciare și Cadastru cu participarea Secției Juridice și Resurse Umane. |
| **Condițiile ce au impus elaborarea proiectului** |
| Proiectul Deciziei *cu privire la acceptarea primirii bunurilor imobile amplasate în municipiul Ungheni din proprietate de stat în proprietatea raionului Ungheni și declararea priorității dezvoltării unui centru sportiv regional de caiac-canoe în incinta bunurilor date* este elaborat în baza inițiativei Președintelui Raionului Ungheni de dezvoltare a unui centru sportiv regional, argumentării necesității primirii bunurilor imobile proprietate de stat și declarării ca prioritate a raionului Ungheni dezvoltarea centrului sportiv regional de caiac-canoe,răspunsul Ministerului Educației și Cercetării al Republicii Moldova nr. 08/5-09/2147 din 03.04.2024 privind susținere inițiativei Președintelui raionului Ungheni de dezvoltare a unui centru sportiv regional în incinta imobilului amplasat în municipiul Ungheni, strada Iași, 48 (*clădirea fostului club al Căilor Ferate Ungheni*), precum și suportul ministerului la dezvoltarea proiectului dat, răspunsul Agenției Proprietății Publice nr. 06-04-2049 din 28.03.2024 cu privire la pașii necesari de urmat pentru transmiterea bunurilor proprietate de stat. |
| **Expunerea situației și a problemelor abordate prin prisma cadrului normativ** |
| Pe strada Iași nr. 48, din municipiul Ungheni este amplasată clădirea fostului club al Căilor Ferate Ungheni cu o suprafață de 512,28 m.p. pe un teren de 2753 m.p. Această clădire de mai bine de 15-20 ani nu a fost utilizată conform destinației, iar cu timpul riscă să fie imposibil de exploatat datorită uzurii ca efect al neutilizării.  La 06 martie 2024, la inițiativa Președintelui raionului Ungheni o comisie formată din reprezentanții Parlamentului RM, reprezentanții Guvernului din teritoriu și reprezentanții Ministerului Educației și Cercetării al RM, au inspectat edificiul dat și au ajuns la concluzia că imobilul necesită a fi reabilitat și adaptat pentru un centru sportiv. Totodată, factorii de decizie ale autorităților statului au asigurat conducerea raionului de susținere deplină în parcursul transmiterii imobilului din proprietate de stat în proprietatea raionului și dezvoltării unui astfel de centru.  Clădirea dată se află la o distanță de 25 metri de malul lacului Delia, fapt care ar permite utilizarea ei în ansamblu cu bazinul dat. La fel, planul încăperilor clădirii menționate permite adaptarea acesteia la un centru sportiv, cu minime implicări în partea constructivă. Distanța redusă până la lac este perfect potrivită pentru amenajarea accesului spre bazinul acvatic și organizarea transportării inventarului sportiv de la zona de depozitare până la apă. Terenul adiacent clădirii este la fel potrivit de a fi sistematizat în zone de recreere și zone de fitness în aer liber.  După examinare de către specialiști a edificiului, terenului, cu amplasarea acestora față de bazinul acvatic și infrastructură, s-a constatat că acest obiectiv poate fi reconstruit, modernizat și dezvoltat ca un centru sportiv modern și model de caiac-canoe de nivel regional și national.  Urmare demersului nr. 91-02/1-17 din 18.03.2024 expediat de către Consiliul Raional Ungheni în adresa Guvernului Republicii Moldova și entitățile publice vizate, cu privire la solicitarea atribuirii din proprietatea publică a statului (gestiunea Î.S. ”Calea ferată din Moldova”) în proprietatea Consiliului raional Ungheni a construcției 9201108.081.01 (*clădirea fostului club al Căilor Ferate Ungheni*) amplasată în municipiul Ungheni, strada Iași, 48 și terenul aferent cu nr. cadastral 92101108.081, Ministerul Educației și Cercetării al Republicii Moldova, prin răspunsul nr. 08/5-09/2147 din 03.04.2024, a comunicat susținere inițiativei Consiliului Raional de dezvoltare a unui centru sportiv regional în incinta imobilului susmenționat, precum și suportul ministerului la dezvoltarea proiectului dat. Prin răspunsul nr. 06-04-2049 din 28.03.2024, Agenția Proprietății Publice a comunicat că elaborarea și promovarea în modul stabilit a proiectului hotărârii de Guvern cu privire la transmiterea unor bunuri proprietate de stat în proprietatea raionului Ungheni, poate avea loc doar după delimitarea bunurilor după apartenență, acordul consiliului local privind acceptarea primirii bunurilor și prezentarea argumentelor în vederea necesității transmiterii bunurilor.  Având la bază cele expuse supra, se propune spre aprobare proiectul deciziei privind acceptarea primirii bunurilor imobile din proprietate de stat gestiunea Î.S. ”Calea ferată din Moldova” în proprietatea Consiliului raional Ungheni: construcția 9201108.081.01 (*clădirea fostului club al Căilor Ferate Ungheni*) amplasată în municipiul Ungheni, strada Iași, 48 și terenul aferent cu nr. cadastral 92101108.081 și declararea priorității dezvoltării unui centru sportiv regional de caiac-canoe în incinta bunurilor date, ținând cont de prevederile legale. |
| **Încadrarea proiectului în actele normative și respectarea legislației** |
| Proiectul Deciziei este elaborat în conformitate cu art. 3 alin (2), art. 7, art. 8 alin. (3), art. 43 alin (1) lit. p), s), v) din Legea privind administraţia publică locală nr. 436-XVI din 25.12.2006; art. 4 alin (2) lit. h) din Legea privind privind descentralizarea administrativă nr. 435 din 28.12.2006; art. 14 alin. (1) lit.b), alin (3), alin (7)din Legea privind administrarea și deetatizarea proprietății publice nr. 121 din 04.05.2007; Legii cu privire la proprietate publică a unităților administrativ-teritoriale nr. 523 din 16.07.1999;Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901 din 31.12.2015, astfel transmiterea bunurilor proprietate de stat în proprietatea UAT, poate avea loc doar cu acordul consiliului local privind acceptarea primirii bunurilor și prezentarea argumentelor în vederea necesității transmiterii bunurilor. |
| **Concluzii și rezultatele finale** |
| Proiectul Deciziei este propus pentru aprobare către Consiliului raional Ungheni în scopul pregătirii proiectului hotărârii de Guvern privind transmiterea bunurilor, nu afectează interesul public și nu conține factori și riscuri de corupție. |